Diskotek Buddy Holly i Hjørring tager som det første nordjyske diskotek endnu et skridt i kampen mod ballademagere. Restauratør Per Møller har bestilt et system, hvor dørmændene skal registrere de gæster, som ikke er kendt i huset i forvejen. Der bliver bedt om navn, fødselsdato, billede og fingeraftryk. Trygheden vigtigst Ud over den forebyggende effekt skal det sikre en hurtigere opklaring af blandt andet voldsepisoder på diskoteket, der i forvejen er spækket med overvågningskameraer. - Det vil helt sikkert få nogle til at vende om i døren, når de opdager, at de skal registreres. Men trygheden for alle de andre gæster er det vigtigste, siger Per Møller, der godt er klar over, at flere tiltag med overvågning og registrering er en varm kartoffel: - Vi opfylder alle lovmæssige krav. Oplysningerne holdes i et lukket system og slettes efter tre måneder, fortæller Per Møller til Nordjyske.

Referat:
Ukendte gæster på Buddy Holly i Hjørring bliver efter nytår noteret med navn, billede og fingeraftryk. Det sker ifølge Nordjyske, fordi diskoteket vil forebygge vold.